A tous ces qui verront et oront ces presentes lettres Je Reignars de Choisuel chevaliers sire de Borbonne et de Vrecourt fais asaivoir que tous les dons toutes les ausmones les restitutions les esqueis, les eschas, les escroisances et les eschanges que labbe et li couvans de Morimunt ont fait en la ville de Vrecourt au finaige et au parrochage que les choses desus dictes toutes ensemble et chacune par foi je vel otroi conferme et ratifie pour tous jors pour moi et pour mes hoirs en la forme et en la meniere quil est contenu es lettres que le dis abbes et couvans de Morimunt ont des choses deus dictes encour est asavoir que comme descors fuet entre moi et les diz abbei et couvant dou cours de leaue et de lescluse qui vait au molin qui siet ensou la ville au desus de ma maison de Vrecourt que le dit cours de leaue ne la dite ecluse je ne mi hoir ne povons empeschier ne faire empesche metre ne consentir a faire pour quoi il dis molins fuet empeschies de mourre et ci il avenoit par auculne avanture que la chaucie dou cours de leaue ou de lescluse fuet route li diz abbes et couvans la pueit faire a refaire et retenir sens empeschement de moi ne de mes hoirs parmi le damaige randant sans autre amende et parmi ce il demorent en ma bonne garde si crime il est contenu es lettres de mon signor de choisuel mon peire que il ont en tesmoignage de la quel chose je Reignars de Choisuel chevalies desus dis ai salees de mon sael ces presentes lettres qui furent faites lan de grace mil trois cens et onze au moiy de Favrieir.
